Papersnake/gushiwen huggingface dataset:
句
佚名（唐代）

月知溪静寻常入，云爱山高且暮归。风吹帆席随云卷，鸟压花枝覆水低。

匹马路傍乘月别，孤帆波上入云飞。蹴鞠场边芳草短，鞦韆树下落花多。

看树只愁花落尽，听莺不觉马行迟。携樽藉草情无极，对水看云兴有馀。

文战不曾眉得白，酒酝长觉面先红。风里一声天上落，世人皆向五云看。

仙花又别三千岁，暮雨已迷十二峰。满枝带露将何似，曾见琼楼素面啼。

翠叶偃风如剪彩，红花含露似啼妆。青萝带雾依松古，绿竹含烟泛水光。

书吏优游山色里，琴堂闲冷水声中。钟鸣月下长洲苑，露湿残花鸟乱啼。

花攒屋上红珠颗，笋满篱根紫玉簪。花舞野塘铺地锦，鸟鸣江树送春声。
吐绶鸡
王安石（宋代）

樊笼寄食老低摧，组丽深藏肯自媒。
天日清明聊一吐，儿童初见互惊猜。
自君之出矣八首 其四
刘琏（唐代）

自君之出矣，中心剧含梗。思君如纤絺，萧索不禁冷。
仙舟系缆
曾永和（明代）

谁识乾坤水一沤，遥从苦海忽回头。羽人已到无为岸，莲叶空回太乙舟。

双桨不随云出没，片帆岂逐浪沉浮。坐深玉宇金波漾，疑是乘槎贯斗牛。
步屧
陆游（宋代）

名山有志未能酬，步屧东冈当出游。
小阁卷帘惊鹭起，清池投饵看鱼浮。
西风吹叶空多感，落日衔山尚小留。
儿老戍边归未得，淮南新雁又经秋。
同邑寮饮望锦亭
李流谦（宋代）

小亭挈榼共登临，濯锦城高隔暝阴。
元有乾坤堪著眼，却因身世苦惊心。
碧山已尽天犹阔，黄叶欲残秋更深。
已把安危属王谢，酒阑不必泪沾襟。
水调歌头 侍家大人之台湾任渡海作
张素（宋代）

极目滔滔也，怒浪拍长天。扁舟直破重溟，身世共茫然。

腾起龙宫光怪，现出蜃楼变幻，日月浴双丸。回首大江渡，更觉姿奇观。

兰闺里，盈盈女，怯惊湍。问谁似我帆底，巨浸纳胸宽。

但愿高堂百岁，安稳风波宦海，常此住来便。瀛岛倘能至，还欲访真仙。
真游觅唐舆题诗不见有怀其人八首
赵蕃（宋代）

一纸日边裁，千山徼外开。
所同惟甲子，绝异是人才。
学问须传授，君家有自来。
嗟余独何者，道阻乃从洄。
题林洞虚碧萝猿洞处
陈登（明代）

九峰溪上郁嵯峨，洞口阴阴长薜萝。闻道仙成猿亦去，石床丹灶碧苔多。
别刘端公
陆畅（唐代）

连骑出都门，秋蝉噪高柳。落日辞故人，自醉不关酒。
寄罗涧谷 其二
萧立之（宋代）

诗去诗来只月馀，渴心顿解沃心如。居然咫尺有万里，如此乱离无一书。

山里黄齑犹可饱，天涯白草更堪居。汉宫旧日烟花绕，造化胡宁亦忍予。
三游洞之外俯瞰峡江酷似钓台
孙应时（宋代）

木落天清岚翠开，缓将脚力试崔嵬。
千年洞府烟霞外，一壑水崔风雨来。
客路山川生日发，古人名字剥苍苔。
平生感慨忘言地，俯见沧江忆钓台。
摸鱼吟
黎贞（明代）

五羊年少游侠儿，画舫载书东南驰。扁舟一叶渡江去，宛似范蠡归湖时。

匡庐去天不盈尺，潇湘洞庭同一色。大孤小孤落其前，萦带左右迷风烟。

我歌江南行，复歌江南曲。江南游子不忍听，自歌自和无人续。

推篷遥望海门关，白鸥渔父相对闲。溯流鼓枻直入彭泽去，五柳庄前深处湾。

江天云静月如昼，晴川流水声潺潺。我有一斗酒，安得松江鲈。

赤壁之乐东坡苏，千载之后世岂无。羊裘陶陶翁，蓑笠嚣嚣者。

欣然率其徒，举网随流下。大鱼泼喇初上滩，小鱼弄影江水寒。

冲波截岸入吾网，槎头缩项齐奔翻。得鱼即沽酒，其乐何陶陶。

仰天大叫招李白，把酒问月西江皋。呜呼，摸鱼虽云乐，不如早还家。

连鳌大手终有待，江湖小乐奚足誇。拂衣便欲赋归去，春风澹澹吹乌纱。
次韵陈鲁山正字社日同游西湖
曾几（宋代）

昔在儿童岁，湖山入眼新。
只今馀白发，何以报青春。
日暖繁游子，年丰乐社神。
诸公勤载酒，四事每参辰。
呈运判学士 其二
彭汝砺（宋代）

相望冰壶江水滨，渴心枯涸欲生尘。忽逢使节何胜喜，又说宗生得愈真。

鬓里雪霜经岁有，眼前风浪与时新。茫然未有归田计，愧以穷通问故人。
题彦皋莼轩
陈璧（清代）

芙蓉花冷烟雨雨，鲤鱼风生紫莼渚。
轩前秋容浩无主，江人倚楫烟中语。
纤茎采香光漉漉，冰丝齐穿水晶绿。
莼有羹，菰有米。
彩衣捧寿阿母喜，平生宦情一杯水。
送贯之兄被召为御史三首 其三
范纯仁（宋代）

艰祸龙钟百指存，共全馀齿赖依仁。鸰原方顾飞鸣急，乌府俄闻拔擢新。

此别宦游须异地，从今教抚更何人。他年莫负乡关约，明月扁舟白酒醇。
谢余子京骧惠诗
陈藻（宋代）

昼同学历夜观星，壮日情亲忽老成。
莫恨异乡相见少，一来人物一番更。
题德夫刘公江亭
释绍嵩（宋代）

兄弟将知大自强，南山雾裹晦文章。
睡轻可忍风敲竹，语妙何文石作肠。
碧瓦朱甍占肃爽，紫兰红叶共凄凉。
渔舟去后天将夕，月入波心碎夜光。
送宾贡登第后归海东
杜荀鹤（唐代）

归捷中华第，登船鬓未丝。直应天上桂，别有海东枝。

国界波穷处，乡心日出时。西风送君去，莫虑到家迟。
张明远自持其所居萃胜亭记来求诗为赋三篇 其三
冯时行（宋代）

文章盖代手，千载柳柳州。落笔记山水，奇香撼琳球。

开卷一再记，宛若从之游。历历爽心目，毛发为飕飕。

若人嗜清旷，步履素得幽。揽胜得枢要，天地不可搜。

巉巉华山孙，藤萝护维陬。绝顶葺荷盖，风月共夷犹。

物色自飞动，与我相答酬。千里入睥睨，远眼纵莫收。

凭轩写清绝，文与境趣侔。柳魂不可招，君几绍前修。

何当弃圭组，从君送清愁。
惜晚春应刘秘书诗
江淹（南北朝）

烟景抱空意。
蘅杜缀幽心。
心忧望碧叶。
涵影顾青林。
风光多树望。
露华翻蕙阴。
水苔方下蔓。
石萝日上寻。
霞衣已具带。
仙冠不持簪。
徒为多委郁。
精魄还自临。
始获琼歌赠。
一点重如金。
山中有杂桂。
玉沥乃共斟。
芍药
蔡戡（宋代）

自古维扬厥草夭，露红烟紫不胜娇。
郑风已久名溱洧，洛品犹堪压魏姚。
痛饮莫辞金凿落，清标偏爱玉逍遥。
楚狂小子嗟多病，坐对珍丛不自聊。
春日送林推官
刘弇（宋代）

送君南浦忍分襟，注目春江烟水深。思乱似云无所著，情浓如酒不堪斟。

杏花烧断离人恨，杜宇啼穿去客心。别后愿为深夜蝶，翩翩飞梦去相寻。
山水图赠南雄黄驿宰
郑瑛（明代）

舟移青嶂夕，门掩碧萝春。欲问仙槎客，南来第一津。
湖上
黄宏（宋代）

山环台榭水环堤，雪月风烟是处宜。
豢养宴安成鸩毒，西湖只合比西施。
山左道中
姚文田（清代）

滕阳小雨报春耕，邹峄残山马首迎。北望海云含日气，东来汶水杂冰声。

功名不数齐三士，节概终归鲁两生。旧事难从遗老问，路长心急畏邮程。
次竹溪韵跋志仁工部柞木诗
刘克庄（宋代）

白也诗高有别肠，弃馀分与老知章。
邓林木大堪支厦，谢砌兰佳况肯堂。
何必三年犹刻楮，便教百步亦穿杨。
咸淳天子开文治，定起君赓殿阁凉。
送华本素之官新郑
孙继皋（明代）

茂宰名家子，堤封古国都。少年初带印，春日早登途。

芳甸栽花易，流风赠药殊。怀贤想遗爱，下马醉清酤。
校文京庠呈黄立轩朱南湖十首 其九
萧立之（宋代）

头脑涔涔醉梦中，起梳短发受西风。青綀要换秋来著，自汲寒泉濯软红。
水琴
赵汝燧（宋代）

盎缶停涵水一泓，中存雅意超器形。欲滴未滴天地寂，须臾宫商若相赓。

妙趣不劳徽外索，泛声不自弦上生。小点恩怨作儿语，大点九皋闻鹤鸣。

疏数变化似有节，多是洋洋流水音。残沥断续楚天晓，馀响勾引南风薰。

平生筝笛厌郑卫，羌借古韵洗古心。又不如齁䶎北窗睡，两耳不听无亏成。
题竹赠施尧卿
沈贞（元代）

冷烟笼翠湿晴梢，江月沉时影渐消。
正是故人相忆处，秋声无雨亦萧萧。
花烛辞调张子和比部纳姬姬静海人 其三
孙原湘（清代）

五更紞鼓听鼕鼕，熏罢朝衣宿火红。独抱云窝贪美睡，卖花声过小胡同。
许希
颜太初（宋代）

京城名利涂，车马相奔驰。
其间取富贵，往往输巫醫。
前后十数辈，身没名已隳。
独有许希者，蕴蓄何瑰奇。
始自下蔡来，所处尤喧卑。
西市三十年，汩汩无人知。
一朝仗至艺，骤登文石墀。
三鍼愈上疾，神速不移时。
酬以六尚官，著藉通端闱。
旌以三品服，佩紫垂金龟。
于时称谢毕，西向复陈仪。
当宁惊且问，历历宣其辞。
臣传扁鹊术，遇主今得施。
特此一展谢，臣心不自私。
主上惜其意，击赏为嘘唏。
仍给水衡钱，国西命立祠。
复加灵应号，金额照华榱。
自此辇毂下，求祷何祁祁。
我过庆成坊，见之心且悲。
秦醫术虽妙，五腑及四肢。
所习得其人，千龄祀不亏。
鲁圣术至大，帝道与民彝。
所习非其人，一朝反相持。
小吏师荀况，窃为辨说资。
作相劝焚书，诈云愚蚩蚩。
后之为儒者，其心皆李斯。
昔在布衣日，动守先王规。
朝谈十二经，夕诵三百诗。
依凭稽古力，荣进无他歧。
及居庙堂上，长剑冠峨巍。
自谓天所赋，焉知有宣尼。
宣尼断袭封，十经寒暑移。
他姓为邑官，乡老皆惊疑。
上章寝不报，九重遭面欺。
谏官不举失，御史不言非。
尽为许希笑，得路忘先师。
题叶硕父画卷二首 其一
陈克（宋代）

扁舟欲向山阴去，端为林泉作此行。不独卷中携栗里，还于句里得渊明。
岁旦立春
张镃（宋代）

授受须知道一同，机缄默运仰神功。
重轮赫日当天照，万国阳和淑气中。
和仲良春晚即事五首 其三
杨万里（宋代）

欲与东风说，休吹堕絮飞。吾行正无定，魂梦岂忘归。

花暖能醺眼，山浓欲染衣。只嫌春已老，此景也应稀。
徒步访李宣叔宣叔有诗依韵答
梅尧臣（宋代）

渡河谁道去，我重子云才。
鸿雁汀洲去，牛羊井落徕。
乍行初觉倦，暂语不能该。
日色看看暮，将归意复徊。
次韵和衢州席刑部早秋
杨亿（宋代）

朱火荧荧向夕流，林间一叶忽惊秋。
风来野渡闻渔笛，雾歛晴天见蜃楼。
艳爱芙蓉开幕府，香怜杜若老汀洲。
使君鬓畔多玄发，临水登山不用愁。
栽桑
陆文圭（元代）

细听邻妇低眉说，年年育蚕苦无叶。山童执筐入市卖，一称百钱犹未惬。

更兼春雨土窗寒，忍见蚕饥头戢戢。买丝织绢输官外，空借邻机閒一月。

阿姑卒岁无繻裤，小儿露骭风吹裂。今时县官清且明，课民务本令必行。

担桑赪肩荷锄去，青青布种环郊城。明年家养一百箔，巷响缲车楝花落。

满笼新丝白雪香，听赛蚕官鼓声乐。
和刘后村梅花百咏
方蒙仲（宋代）

三的朝露借恩光，剩种江梅作洞房。
待得百年俱玉雪，冷官亦自有甘棠。
劝金船·无情流水多情客
苏轼（宋代）

无情流水多情客，劝我如曾识。杯行到手休辞却，这公道难得。曲水池上，小字更书年月。还对茂林修竹，似永和节。
纤纤素手如霜雪，笑把秋花插。尊前莫怪歌声咽，又还是轻别。此去翱翔，遍赏玉堂金阙。欲问再来何岁，应有华发。
紫骝马
陈暄（南北朝）

天马汗如红，鸣鞭度九嵏。歌伤城下冻，嘶依北地风。

笳寒芳树歇，笛怨柳枝空。横行意未已，羞住毂车中。
徐子融以诗送余方叔吴介甫二书见示和韵以谢
陈文蔚（宋代）

借得缄书卷又开，喜同千里故人来。
切嗟正为求真益，肯使鳞鸿泛往回。
宿元符宫
孙星衍（清代）

琳宫镇山坳，高下飞轩棂。征鞍上盘盘，日暝客始停。

遵途百劳忘，寻异千念盈。径微已三折，屋暗仍重扃。

独上怯曳衣，孤行危建瓴。道士然炬来，开门导前行。

静觉鼠齧松，微闻鸟梳翎。林空虎气逼，草滑蛇涎腥。

山头白濛濛，寒气生夜明。犹被露华凉，远听风笛横。

悄然步初还，游侣见自惊。幽房感仙踪，客梦冷易醒。
不涉风波亭歌为糜朝英赋
刘崧（元代）

烈烈北风，汤汤横波，大船乘危小船覆，公独不涉留山阿。

赤鳅鬐，黑龙尾，长鲸峨峨撑白齿，偶一触之命如纸。

滟滪云深自有堆，海门黑月元无底。我昔见公南浦之龙沙，知公作亭非不华。

上砻翠石凿户牖，下列琴策开烟霞。客如流云酒如海，枣已如瓜菊堪采。

醉歌白雪扬清风，独立东南三十载。历观古贤达，孰不恋閒居。

后有栗里之陶氏，前有东门之二疏。公乎公乎又何羡乎鼎食而禄秩，驷马而高车。

登公亭，酌公酒，风波于公果何有。酌公酒，听我歌，风波风波奈我何。
赠谢无逸
吕本中（宋代）

君不见城南千树桃，君不见涧底百尺松。松生偃蹇卧霜雪，桃李一笑随春风。

百年涧底终自若，桃花犹得暂时红。呜呼志士每如此，衡门高卧不见用，心虽无瑕饥欲死。
次余仲庸松风阁韵十九首·其三
裘万顷（宋代）

古木阴阴六月凉，幽花藉藉四时香。
丝桐清夜作三弄，明月入帘风拂床。
金刚随机无尽颂 其二 善现起请分第二
释印肃（宋代）

慈尊护念因，旷大劫相亲。众生皆我子，岂独出家人。
咸阳怀古
鲁能（明代）

烟树苍茫一望中，汉陵秦苑总成空。铜驼埋没悲秋雨，石兽荒凉怨朔风。

寂寂落花歌舞地，轻轻茅草乐游宫。停骖欲问前朝事，惟有青山夕照红。
见月有怀
赵蕃（宋代）

中秋不数日，明月未频看。
向晚去无滓，初宵露未团。
幽幽但庭内，渺渺属河干。
地迥空无蔽，滩长静不湍。
巴童拿小艇，渔父举长竿。
墨本句中画，诗工珠在盘。
莫亲谈矻矻，空复夜漫漫。
客枕成疲卧，书窗记读残。
江神子·建安悬戏赵德庄
韩元吉（宋代）

十年此地看花时。醉题诗。夜弹棋。湖海相逢，曾共惜芳菲。前度刘郎今度客，嗟老矣，鬓成丝。
江梅吹尽柳桥西。雪纷飞。画船移。满眼青山，依旧带寒溪。往事如云无处问，云外月、也应知。
效古
澹交（唐代）

荣辱又荣辱，一何翻与覆。人生百岁中，孰肯死前足。

玄鬓忽如丝，青丛不再绿。自古争名徒，黄金是谁禄。
夜坐求酒已尽喟然有赋
陆游（宋代）

澹月微霜夜漏徂，披裘不睡附寒炉。
清笳嫋嫋已三弄，残火荧荧才一铢。
报国无期心欲折，读书自力眼将枯。
麴生作态年来甚，不受闲人折简呼。
九日代罗樊二妓招舒著作　齐梁格。
白居易（唐代）

罗敷敛双袂，樊姬献一杯。
不见舒员外，秋菊为谁开？
荆溪杂兴六首 其三 罨画溪
王鏊（明代）

两岸青山随画船，清溪十里中洄沿。侍郎桥畔柳窣地，任昉台边花满川。

南国胜境有如此，东坡卜居岂徒然。谁云罨画画不得，恐有仙源莫浪传。
大衍易吟四十首
方回（元代）

全卦定凶吉，逐爻殊否臧。
顷刻有变易，纵横无典常。
作盆池养科斗数十戏作
陆游（宋代）

小小盆池不畜鱼，题诗聊记破苔初。
未听两部鼓吹乐，且看一编科斗书。
教犊偶作进退格
刘子寰（宋代）

牛角才及茧，已须穿鼻耕。及兹方率性，过此失良能。

人道事矫揉，物生殊苦辛。遂令禅学子，恐惧说无生。
李龙眠画雪中捕鱼图
唐之淳（明代）

玉龙行空不成雨，首触银河落秋浦。
帝遣神工种白榆，皓鹤飞来老鹇舞。
榜儿踏船依楚竹，不钓齐璜饵荆玉。
波寒月黑大星稀，万斛骊珠岂胜掬。
夜阑缄素报麻姑，桑下尘飞海欲枯。
何如去作蓬莱主，五城不夜无寒暑。
水调歌头·戎虏乱中夏
张元干（宋代）

戎虏乱中夏，星历一周天。干戈未定，悲咤河洛尚腥膻。万里两宫无路。政仰君王神武。愿数中兴年。吾道尊洙泗，何暇议伊川。吕公子，三世相，在凌烟。诗名独步，焉用儿辈更毛笺。好去承明谠论。照映金狨带稳。恩与荔枝偏。回首东山路，池阁醉双莲。
泳侍者不受育王藏主
释智愚（宋代）

劫空田地自由身，眼绽无心典竺坟。探讨正音谁可拟，调高终是遏行云。
端午帖子·皇帝阁
周必大（宋代）

令月初登黍，嘉辰旧沐兰。
宸心思解愠，时取舜琴弹。
得王立安讣音哭之三首 其三
陈恭尹（清代）

金丹炼就谁人识，玉树埋来恨有馀。几日已为黄壤客，昨朝犹见白门书。

家悬两地星霜久，膝绕诸郎象勺初。末后数言殊了了，前身应得悟真如。
送孙子渊潭州司理
叶适（宋代）

我住潇湘狱自清，囚衫虫蠹雨飘零。
如今三院更幽寂，闭户勘书花满厅。
周尹潜以仆有郢驹之命作诗见赠有横槊之句次
陈与义（宋代）

一岁忧兵四阅时，偷生不恨隙驹驰。
如何南纪持竿手，却把西驹破贼旗。
傥有青油盛快士，何妨画戟入新诗。
因君调我还增气，男子平生政要奇。
鹧鸪天 题佟寿民方伯三世图
宋琬（清代）

作砺为舟社稷臣。衮衣应许近星辰。黑头宰相黄扉客，曾是维星座上人。

锵剑佩、握丝纶。安排图画到麒麟。梦回须记青莲句，金粟如来是后身。
和季弟韵二十首
刘克庄（宋代）

秋输急急了园廛，生怕租瘢照水边。
有客耸肩对摩诘，无人拥髻伴伶玄。
俗中安得游仙枕，世上原须使鬼钱。
却笑赞皇归不得，崖州城北望平泉。
呈毅父提刑
晁补之（宋代）

不酌公荣有意哉，可能元亮此公侪。
但读离骚政须酒，不应须为菊花来。
送赞宁道人归浙中
徐铉（宋代）

故里夫差国，高名惠远师。
君恩从野逸，归棹逐凌澌。
旧访暗无念，牵怀亦有诗。
因行过秦望，为致李斯碑。
于两大人冢旁作予生圹书示儿辈 其七
屈大均（明代）

未丧孤生质，犹存半死身。桐焦空有尾，松老欲无鳞。

沟壑难忘日，渊冰易坠人。先茔欣得祔，免作道旁尘。
和普守勾士良辅元大夫见寄二首 其二
冯山（宋代）

溪边洗俗尘，林下解朝绅。车马慵应客，渔樵暂寄身。

置书烦有位，酿酒畏比邻。又欲西州去，峨眉看一春。
三桥诗·右望佳
欧阳修（宋代）

轻舟转孤屿，幽蒲漾平波。
回看望佳处，归路逐鱼歌。
谢香山禅师惠水岩新茗二首
刘应时（宋代）

雨暗水岩春意浓，尚思采采隔珍丛。
睡魔正压眉楞重，珍重南屏信息通。
游城南灵岩寺四首
黄仲昭（明代）

偶乘清兴扣禅门，碧霭深中一径分。响杂梵经风入树，暝侵色相石生云。

三千佛界中天见，百八钟声破晓闻。景物役人吟未就，轻烟疏雨澹馀曛。
礼部蒋侍郎挽词五首 其四
胡宿（宋代）

尺璧丘中恨，人间第一流。九原迷白日，万壑怨清秋。

风月高情尽，烟霞丽思休。故时芝馆在，迢递使人愁。
答裴相公乞鹤（一作酬裴相公乞予双鹤）
白居易（唐代）

警露声音好，冲天相貌殊。终宜向辽廓，不称在泥涂。

白首劳为伴，朱门幸见呼。不知疏野性，解爱凤池无。
老人行
苏轼（宋代）

有一老翁老无齿，处处无人问年纪。
白发如丝向下垂，一双眸年碧如水。
不裹头，又无履，
相识虽多少知己。问翁毕竟何所止？
笑言只在红尘里。秋风猎猎行云飞，
老人此意无人会，目注云归心自知。
黄口小儿莫相笑，老人旧日曾年少。
浪迹常如不系舟，地角天涯知自跳。
亦曾乐半夜，传筹醉朱阁。
美人如花弄弦索，只恨尊前明月落。
亦曾忧羁旅，他乡迫暮秋。
故国日边无信息，断鸿空逐水长流。
或安贫，或安富，
或爵通侯封万户。一任秋霜换鬓毛，
本来面目长如故。水有苹兮山有芝，
人意虽存事已非。有时却忆经游处，
都似茫茫春梦归。尔来尤解安贫贱，
不为公卿强陪面。皎如明月在秋潭，
动著依前还不见。还不见，
可奈何，空使远人增眷恋。
但祗从他随物转，青楼黄阁长相见。
若相见，莫殷勤，
却是翁家旧主人。
出游归鞍上口占
陆游（宋代）

渺渺烟波飞桨去，迢迢桑野策驴还。
寄怀楚水吴山外，得意唐驴晋帖间。
每惜好春如我老，谁能长日伴人闲？世间自是无兼得，勋业元非造物悭。
龙钟
陶宗仪（明代）

吴楚躬亲历，关河事熟谙。客居淞水上，乡梦越山南。

豹变知无及，龙钟愧不堪。有时扶短策，去就老农谈。
暮冬书怀赠次膺四首 其二
李昭玘（宋代）

不住寒岩不姓庞，亦无短艇钓清江。门庭昼寂人攲枕，几案春清日上窗。

五鼎甘心争逐兽，万夫落胆看寻橦。何如种取东皋秫，烂醉床头酒百缸。
三和寄潘歙州
梅尧臣（宋代）

昔固闻陆海，今复有潘江。
文章吞时英，光荒瞻星降。
如游太室吞，仰见玉女窗。
高才生大国，试政来远邦。
道傍一相顾，冰壶临瓦缸。
逸骥美丰肉，老{左羊右历}惭瘦膑。
藻咏答下俚，玉铃锵宝幢。
寻言不悟言，自笑趁块尨。
终知将门豪，射雕常贯双。
与孟能静饮联句复和三首
方回（元代）

仕宦可止不止酒，乃所愿学陶五柳。
春夏秋冬皆有花，四时无日不重九。
莫欺左持蟹螯手，莫笑涎流曲车口。
醉能题壁又能歌，德行文章总无有。
山居怀王明我
姚文勋（清代）

与君数载游，同作天涯客。山色异乡青，归情江水白。

今予独处时，念子寒风夕。秋尽犹未还，愁见庭枫赤。
廉村薛庭芝诉贫於余余亦贫不能周之赠以是诗
薛嵎（宋代）

两穷相值愁无计，同是开元补阙孙。
百世清风於此在，莫将贫悴对人言。
送贾教授伟满罢东归
王之道（宋代）

妙年才气擅超群，试吏来司泮水芹。
行矣玉堂应召直，忍将风袂与君分。
送张道士归茅山谒李尊师
皇甫冉（唐代）

向山独有一人行，近洞应逢双鹤迎。尝以素书传弟子，

还因白石号先生。无穷杏树行时种，几许芝田向月耕。

师事少君年岁久，欲随旄节往层城。
过隐者居
陈必复（宋代）

瘦筇独与鹤相随，行尽荒郊入翠微。
溪鸟喜晴将子浴，山蜂傍暖采花归。
空村岁月徵书晚，深径蒿莱客屦稀。
久欲依居图别业，自愁无计泣牛衣。
赠觉成上人
释德洪（宋代）

云泉措置万事外，须发凋零伸欠中。想见龙城山下路，一川秋色稻花风。
郊游
李攀龙（明代）

何为驱车马，终岁惨尘颜。
偶出城西寺，因看湖上山。
水流芳草外，人醉落花间。
复值岩耕客，春风荷筿还。
=
乘风雨登舟至曲院
喻良能（宋代）

猛雨连天水满湖，扁舟风撼碧涛粗。
掀髯笑咏烟波里，两岸人应作画图。
自题芦洲聚雁图（有序）
朱芾（明代）

夜窗听雨话巴山，又入潇湘水竹间。
满渚冥鸿谁得似，碧天飞去又飞还。
鹧鸪天
黄庭坚（宋代）

节去蜂愁蝶不知。晓庭环绕折残枝。自然今日人心别，未必秋香一夜衰。

无闲事，即芳期。菊花须插满头归。宜将酩酊酬佳节，不用登临送落晖。
冬景十绝 其三 霜天晓角
叶颙（元代）

城上征人吹角声，月寒霜重声冥冥。孤舟万里南迁客，起著衣裳带梦听。
题石桥二绝 其一
王十朋（宋代）

路隔仙凡意可通，石桥容我踏长虹。桥旁方广人游久，不在登临杖屦中。
观音赞二首
释祖钦（宋代）

鳌翔海运，地迥天空。
一瓶净水，五浊恶风。
安得众生界具证圆通。
秋塘陈敬父席上饯薛子舒之官建康
释居简（宋代）

秋塘自是眼头高，倒屣于君老更豪。兴尽有时聊访戴，法当无酒亦邀陶。

乡来文字如翻水，近日工夫又反骚。月是秦淮旧时月，平分只合与金刀。
莫春朝陵西游次张石川韵十首 其四
黄佐（明代）

天寿山前云出虹，玉泉长在柳阴中。五风十雨多禾黍，野老开来说孝宗。
奉和郑相公以考功十弟山姜花俯赐篇咏
刘禹锡（唐代）

采撷黄姜蕊，封题青琐闱。共闻调膳日，正是退朝归。

响为纤筵发，情随彩翰飞。故将天下宝，万里与光辉。
春日衡阳道中次陈雨泉使君韵
陈一松（明代）

星轺临岳度，云磴倚穹跻。双旆凌空出，千山人望低。

折梅惊岁换，烧竹讶春迟。瑞色摇书剑，琼华照眼齐。
立春前密雪应祈呈范内翰
李新（宋代）

六出飞霙岁或愆，喜观琼砾晓滂然。
水官休隶一时惨，木帝已夸群物妍。
斗换石田皆沃壤，暗催云稼入丰年。
吾君诚祷通旻昊，愿听氓谣被管弦。
送张元直尉盐官二首
杨万里（宋代）

溧水孟东野，南昌梅子真。
平生一少府，千载两高人。
白马松梢寺，朱旗雪外春。
村行如得句，寄我大江滨。
十二月词效李长吉体 其十二 十二月
陈琏（明代）

湘筠冻折琅玕玉，冷逼青楼起寒粟。依微和气酒中回，龟甲屏风照银烛。
水调歌头 约李潼川饮即席赋
魏了翁（宋代）

昨夜严家集，霜斗飐晴天。乾坤如许空阔，著我两人闲。

醉帽三更月影，别袂一帘花气，语隽不知还。二十年间事，肝肺写明蠲。

记相逢，一似昨，两经年。风波闹处，推出心胆至今寒。

也为故人饮酒，也念邦人怀旧，姑为驻征鞍。未忍作离语，留待月华圆。
同王适赋雪
苏辙（宋代）

北风吹雨雨不断，遍满虚空作飞霰。
纸窗独卧不成眠，茅屋无声时一泫。
鸟乌错莫寒未起，庭户空明夜惊旦。
重楼复阁烂生光，绝涧连山漫不见。
夹砌双杉洗更碧，满田碧草埋应烂。
城中闭户无履迹，市上孤烟数晨爨。
细排玉著短垂檐，暗结轻冰时入研。
拨灰有客顾尊俎，迹兔何人试鹰犬。
未容行役扫车毂，应有老农歌麦饭。
一来江城若俄顷，四见白花飞面旋。
坐看酒瓮谁敢尝，归踏冰泥屡成溅。
年来桥板断不属，莫出肩舆足忧患。
到家昏黑空自笑，诉妇勤劳每长叹。
床头有酒未用沽，囊里无钱不劳算。
更令雪片大如手，终胜溪瘴长熏眼。
谒告犹能不出门，典衣共子成高宴。
跋陆务观剑南诗稿二首
杨万里（宋代）

今代诗人後陆云，天将诗本借诗人。
重寻子美行程旧，尽拾灵均怨句新。
鬼啸狨啼巴峡雨，花红玉白剑南春。
锦囊翻罢清风起，吹仄西窗月半轮。
赠外子玉苍北上
吴永和（清代）

挟策长安去，谁怜行路难。恐伤游子意，别泪不轻弹。
挽张春卿尚书
陈傅良（宋代）

论建回天力，生平与众同。
居常焚谏草，人自避乘骢。
朝誉多张仲，家声近鲁公。
挽辞吾不愧，收入汗青中。
送杨文赴廷试
李吕（宋代）

只今冠盖盛诸杨，连岁科名属雁行。
笔下戈矛吾退舍，胸中珠琲海倾藏。
鸡群有鹤人谁识，熊掌兼鱼子厌尝。
一振斯文千古事，凭君更为引天潢。
次东坡先生韵 其三
张孝祥（宋代）

悠然望江南，日出烟霭微。倚门双白发，屈指待儿归。
舟泊安丰谒吴野人先生墓
许乃椿（清代）

云端一鹤自朝昏，长为先生守墓门。万古只留抔土小，千金难买布衣尊。

在家名姓倾湖海，传世文章当子孙。今日经过荐杯水，聊歌楚些与《招魂》。
见炀帝宝帐
唐彦谦（唐代）

汉文穷相作前王，悭惜明珠不斗量。

翡翠鲛鮹何所直，千裨万接上书囊。
浣溪沙 其六
俞士彪（清代）

春夜溶溶月上迟。红楼十二锁花枝。温柔正在倚床时。

宝袜未花先避我，罗巾欲试转怜伊。灯儿谁向画屏移。
送刘学士出守衡阳
胡宿（宋代）

需奏登中掖，除书出上台。兽随朝带结，隼映使旌开。

地接朱陵近，人从藏室来。蠹蟫侵旧帙，浮蚁入离杯。

岭势遥连楚，星文却视魁。云依苍野住，雁隔楚峰回。

夕梦惊湘瑟，春心托陇梅。南方本宽教，东里复多才。

驷马荣星驾，千金庆寿罍。未应嗟远守，素志在循陔。
岸上摘枸杞
释今无（明代）

枸杞因吾有，舟行似少陵。盘餐供早晚，眼力得轻清。

味觉甘辛厚，肠缘湿热鸣。此生粗粝过，那复有馀情。
至日
商辂（明代）

佳节当长至，相遇值休假。主人重爱客，开宴乘閒暇。

香醪发新篘，时殽供美炙。兽炭拥巨炉，银烛照高榭。

宗伯与司寇，丰采殊酝藉。同浙更同朝，同命嵇吕驾。

于时一阳复，群阴渐退舍。皓月清光流，此景天所借。

杯行不停手，坐久宁问夜。主宾管鲍俦，才思李杜亚。

剧谈意转新，胜味如啖蔗。幸兹际熙洽，皇风遍夷夏。

顾余菲薄资，职业惭造化。良会感知己，素怀尽倾泻。

醉后惜分携，留诗一相谢。
秋夜
陈文述（清代）

梧桐叶底见银河，露气当窗冷碧罗。
四壁虫声两行雁，不知何处得秋多。
送何正言持节湖南
许及之（宋代）

山庄寂寞信惊猿，鹓鹭行疏亦断魂。持节过家天借便，引嫌得断帝疏恩。

湘云开处峰峰好，谏纸藏来字字温。只恐夜深思贾傅，长沙宁久驻轺轩。
种梅
刘文晦（宋代）

佳人天一方，岁暮音书绝。
一枝持赠君，犹带去年雪。
踏莎行 送春
吴榴阁（清代）

莺老红残，绿垂满树。匆匆又送春光去。问春何事去忙忙，楼头燕把归心诉。

雨压梨云，风翻柳絮。晚钟将到催天暮。再来端的岭梅开，花间坐卧休还误。
郑翰卿自新安移家金陵诗以讯之
何璧（明代）

南北飘零逐燕飞，营巢今复傍乌衣。
家移白下原为客，梦到黄山不是归。
廿载看花怜并蒂，半生种柳叹成围。
江天处处皆新水，好向垂纶燕子矶。
题荆浩匡庐图用画间旧题韵 其一
弘历（清代）

虚斋敞设櫩楹，饱参山秀水明。仿佛白云深处，招携匡俗先生。
己酉秋归述怀 其三
李之标（明代）

世态还看一局棋，输赢无定亦非奇。可怜满目伤心处，徒自逢人塞马悲。

紫陌红尘俱客梦，沧江他日是吾私。閒来更悟浮生理，泛梗飘蓬任所之。
西江月
何梦桂（宋代）

犹记春风庭院，柳阴深锁帘帷。东君去后雨丝丝。空认紫骝嘶处。

梦断箫台无据，十年往事休追。忽然拈起旧来书。依旧长亭双泪。
三十七
汤显祖（明代）

我辰建辛酉，肃皇岁庚戌。
初生手有文，清羸故多疾。
自脱尊慈腹，展转太母膝。
剪角书上口，过目了可帙。
家君有明教，太父能阴骘。
童子诸生中，俊气万人一。
弱冠精华开，上路风云出。
留名佳丽城，希心游侠窟。
历落在世事，慷慨趋王术。
神州虽大局，数着亦可毕。
了此足高谢，别有烟霞质。
何悟星岁迟，去此春华疾。
陪畿非要津，奉常稍中秩。
几时六百石，吾生三十七。
壮心若流水，幽意似秋日。
兴至期上书，媒劳中阁笔。
常恐古人先，乃与今人匹。
梅魂
黄庚（元代）

梦觉罗浮迹已陈，至今想像事如新。
相思一样窗前月，似见三生石上春。
的的孤芳冰气魄，疏疏冷蕊雪精神。
料应楚些难招至，欲倩花光为写真。
次韵陈致君题朱砂汤
李之仪（宋代）

造化工夫岂偶然，一池如沸自澄鲜。论功但可资沐浴，有理不须深究研。

流落未妨供净社，升沉何用较温泉。更宜场稼犹能就，凡占馀波尽美田。
赤壁之战
司马光（宋代）

初，鲁肃闻刘表卒，言于孙权曰：“荆州与国邻接，江山险固，沃“万里，士民殷富，若据而有之，此帝王之资也。今刘表新亡，二子不协，军中诸将，各有彼此。刘备天下枭雄，与操有隙，寄寓于表，表恶其能而不能用也。若备与彼协心，上下齐同，则宜抚安，与结盟好；如有离违，宜别图之，以济大事。肃请得奉命吊表二子，并慰劳其军中用事者，及说备使抚表众，同心一意，共治曹操，备必喜而从命。如其克谐，天下可定也。今不速往，恐为操所先。”权即遣肃行。到夏口，闻操已向荆州，晨夜兼道，比至南郡，而琮已降，备南走，肃径迎之，与备会于当阳长坂。肃宣权旨，论天下事势，致殷勤之意，且问备曰：“豫州今欲何至？”备曰：“与苍梧太守吴巨有旧，欲往投之。”肃曰：“孙讨虏聪明仁惠，敬贤礼士，江表英豪咸归附之，已据有六郡，兵精粮多，足以立事。今为君计，莫若遣腹心自结于东，以共济世业。而欲投吴巨，巨是凡人，偏在远郡，行将为人所并，岂足托乎！”备甚悦。肃又谓诸葛亮曰：“我，子瑜友也。”即共定交。子瑜者，亮兄瑾也，避乱江东，为孙权长史。备用肃计，进住鄂县之樊篱口。

曹操自江陵将顺江东下，诸葛亮谓刘备曰：“事急矣，请奉命求救于孙将军。”遂与鲁肃俱诣孙权。亮见权于柴桑，说权曰：“海内大乱，将军起兵江东，刘豫州收众汉南，与曹操共争天下。今操芟夷大难，略已平矣，遂破荆州，威震四海。英雄无用武之地，故豫州遁逃至此，愿将军量力而处之！若能以吴、越之众与中国抗衡，不如早与之绝；若不能，何不按兵束甲，北面而事之！今将军外托服从之名而内怀犹豫之计，事急而不断，祸至无日矣！”权曰：“苟如君言，刘豫州何不遂事之乎？”亮曰：“田横，齐之壮士耳，犹守义不辱；况刘豫州王室之胄，英才盖世，众士慕仰，若水之归海。若事之不济，此乃天也，安能复为之下乎！”权勃然曰：“吾不能举全吴之地，十万之众，受制于人，吾计决矣！非刘豫州莫可以当曹操者，然豫州新败之后，安能抗此难乎？”亮曰：“豫州军虽败于长坂，今战士还者及关羽水军精甲万人，刘琦合江夏战士亦不下万人。曹操之众远来疲敝，闻追豫州，轻骑一百一夜行三百余里，此所谓‘强弩之末势不能穿鲁缟’者也，故兵法忌之，曰‘必蹶上将军’。且北方之人，不习水战；又，荆州之民附操者，逼兵势耳，非心服也。今将军诚能命猛将统兵数万，与豫州协规同力，破操军必矣。操军破，必北还；如此则荆、吴之势强，鼎足之形成矣。成败之机，在于今日！”权大悦，与其群下谋之。

是时曹操遗权书曰：“近著奉辞伐罪，旌麾南指，刘琮束手。今治水军八十万众，方与将军会猎于吴。”权以示群下，莫不响震失色。长史张昭等曰：“曹公，豺虎也，挟天子以征四方，动以朝廷为辞，今日拒之，事更不顺。且将军大势可以拒操者，长江也；今操得荆州，奄有其地，刘表治水军，蒙冲斗舰乃以千数，操悉浮以沿江，兼有步兵，水陆俱下，此为长江之险已与我共之矣。而势力众寡又不可论。愚谓大计不如迎之。”鲁肃独不言。权起更衣，肃追于宇下。权知其意，执肃手曰：“卿欲何言？”肃曰：“向察众人之议，专欲误将军，不足与图大事。今肃可迎操耳，如将军不可也。何以言之？今肃迎操，操当以肃还付乡党，品其名位，犹不失下曹从事，乘犊车，从吏卒，交游士林，累官故不失州郡也。将军迎操，欲安所归乎？愿早定大计，莫用众人之议也！”权叹息曰：“诸人持议，甚失孤望。今卿廓开大计，正与孤同。”

时周瑜受使至番阳，肃劝权召瑜还。瑜至，谓权曰：“操虽托名汉相，其实汉贼也。将军以神武雄才，兼仗父兄之烈，割据江东，地方数千里，兵精足用，英雄乐业，当横行天下，为汉家除残去秽；况操自送死，而可迎之邪？请为将军筹之。今北土未平，马超、韩遂尚在关西，为操后患；而操舍鞍马，仗舟楫，与吴、越争衡。今又盛寒，马无稿草。驱中国士众远涉江湖之间，不习水土，必生疾病。此数者用兵之患也，而操皆冒行之。将军禽操，宜在今日。瑜请得精兵数万人，进住夏口，保为将军破之！”权曰：“老贼欲废汉自立久矣，徒忌二袁、吕布、刘表与孤耳；今数雄已灭，惟孤尚存。孤与老贼势不两立，君言当击，甚与孤合，此天以君授孤也。”因拔刀斫前秦案，曰：“诸将吏敢复有言当迎操者，与此案同！”乃罢会。

是夜，瑜复见权曰：“诸人徒见操书言水步八十万而各恐慑，不复料其虚实，便开此议，甚无谓也。今以实校之，彼所将中国人不过十五六万，且已久疲；所得表众亦极七八万耳，尚怀狐疑。夫以疲病之卒御狐疑之众，众数虽多，甚未足畏。瑜得精兵五万，自足制之，愿将军勿虑！”权抚其背曰：“公瑾，卿言至此，甚合孤心。子布、元表诸人各顾妻子，挟持私虑，深失所望；独卿与子敬与孤同耳，此天以卿二人赞孤也！五万兵难卒合，已选三万人，船、粮、战具俱办。卿与子敬、程公便在前发，孤当续发人众，多载资粮，为卿后援。卿能办之者诚决，邂逅不如意，便还就孤，孤当与孟德决之。”遂以周瑜、程普为左右督，将兵与备并力逆操；以鲁肃为赞军校尉，助画方略。……

进，与操遇于赤壁。

时操军众已有疾疫，初一交战，操军不利，引次江北。瑜等在南岸，瑜部将黄盖曰：“今寇众我寡，难与持久。操军方连船舰，首尾相接，可烧而走也。”乃取蒙冲斗舰十艘，载燥荻枯柴，灌油其中，裹以帷幕，上建旌旗，豫备走舸，系于其尾。先以书遗操，诈云欲降。时东南风急，盖以十舰最著前，中江举帆，余船以次俱进。操军吏士皆出营立观，指言盖降。去北军二里余，同时发火，火烈风猛，船往如箭，烧尽北船，延及岸上营落。顷之，烟炎张天，人马烧溺死者甚众。瑜等率轻锐继其后，雷鼓大震，北军大坏，操引军从华容道步走，遇泥泞，道不通，天又大风，悉使羸兵负草填之，骑乃得过。羸兵为人马所蹈藉，陷泥中，死者甚众。刘备、周瑜水陆并进，追操至南郡。时操军兼以饥疫，死者太半。操乃留征南将军曹仁、横“将军徐晃守江陵，折冲将军乐进守襄阳，引军北还。
望江南 重九遇雨
康与之（宋代）

重阳日，
阴雨四效垂。
戏马台前泥拍肚，
龙山会上水平挤。
直浸到东篱。
茱萸胖，
菊蕊湿滋滋。
落帽孟嘉寻篛笠，
休官陶令觅蓑衣。
都道不如归。
效孔文举赠柳圣功三首
黄庭坚（宋代）

武库五兵森森，名驹万里駸駸。
英风爽气如林，读书凿井欲深，学道却要无心。
春日
陆游（宋代）

雪山万叠看不厌，雪尽山青又一奇。
今代江南无画手，矮牋移入放翁诗。
蘋风馆
张镃（宋代）

山头鸱叫棕林雨，山下鸥移芰花著。
开亭骋望岂固难，心迹双闲罕俦侣。
人生才智非谋已，太息尘劳谁缚汝。
图回田亩役宵梦，近对烟霏可无语。
耦耕植杖千古贤，我欲从之胡不然。
坐到月来休返舍，旁寺有床书并借。
马草行
朱彝尊（清代）

阴风萧萧边马鸣，健儿十万来空城。
角声呜呜满街道，县官张灯征马草。
阶前野老七十余，身上鞭扑无完肤。
里胥扬扬出官署，未明已到田家去。
横行叫骂呼盘飧，阑牢四顾搜鸡豚。
归来输官仍不足，挥金夜就倡楼宿。
鹧鸪天（宋子渊生日）
管鉴（宋代）

富贵楼台玉琢成。更移玉节下西清。才高不数梅花赋，笑捻琼苞泛寿觥。

莲幕静，宝香凝。春风和气自然生。要知他日调元手，看取今朝雪里情。
丁卯春日泊吴趋偶登逆旅小楼望啸碧堂有感三
于嘉（明代）

谁道雍门乐召哀，薛公结涕望高台。
庭移钟鼓人皆散，巷转幡高客不来。
玳瑁押帘空拒燕，珊瑚架笔任栖埃。
荒池萍面风吹破，逗照湔裙半影回。¤
自述九首 其二
钱时（宋代）

山翁何处是便宜，正是冬窝独坐时。不是惺惺强无事，实无个事可思为。
水调歌头（即席和金华杜仲高韵，并寿诸友，惟酹乃佳耳）
辛弃疾（宋代）

万事一杯酒，长叹复长歌。杜陵有客，刚赋云外筑婆娑。须信功名儿辈，谁识年来心事，古井不生波。种种看余发，积雪就中多。

二三子，问丹桂，倩素娥。平生萤雪，男儿无奈五车何。看取长安得意，莫恨春风看尽，花柳自蹉跎。今夕且欢笑，明月镜新磨。
和董承事三颂见别 其二
释慧方（宋代）

顺水张帆息浪花，截流一句不周遮。已登彼岸无馀事，入海谁能更算沙。
再和董令升雪二首
王之道（宋代）

春雪初融作燕泥，梅花零落杏花齐。
遥山扫翠云初敛，芳草铺青路欲迷。
别恨每忧儿辈觉，老怀终为世情低。
新诗价重连城璧，敢比灵犀独骇鸡。
九月末大风一夕遂安置火炉有感二首 其二
张耒（宋代）

风声一夜下林端，遽作霜天十月寒。三伏炎蒸不可过，北风栗月亦何难。

人情何待常从缓，天令难移古不刊。幸有布裘毡履在，雪深高卧更安闲。
二月大寒偶书短句
强至（宋代）

上天谁与问，四序曷相干。
已季春成暮，当温气反寒。
农心忧地冻，俗眼惜花残。
我岂殊民意，身为父母官。
和僧长吉湖居五题其四·风笛
范仲淹（宋代）

风引湖边笛，焉知非隐沦。
一声裂云去，明月生精神。
无为落梅调，留寄陇头人。
次韵叶翰林见寄 其二
程俱（宋代）

相望千古一涪翁，还向江湖四壁空。病目自甘桃李后，野麋难着凤麟中。

未成下泽还乡里，且寄穷阎蔽雨风。举世知音常契阔，空悲沉抑为谁雄。
送姚处士归亳州
刘得仁（唐代）

白发麻衣破，还谯别弟回。首垂听乐泪，花落待歌杯。

石路寻芝熟，柴门有鹿来。明王下征诏，应就碧峰开。
郴州谒义帝陵庙
吕本中（宋代）

淅淅寒声未落霜，满庭残叶不胜黄。墙头雨带烟悲冢，炉冷风飘尘带香。

修墓尚应怀楚德，入关犹想快秦王。追思往事空垂泪，无限伤心对夕阳。
于介翁别去一载偶会高湖谩成唐律以写相思之
王道士（宋代）

高湖回首恰周期，别后青山几度思。
丹灶烟霞空入梦，夜窗风度忆论诗。
百年相会宁无约，九日来游竟失期。
去去但坚金石操，岁寒松柏有深知。
和赵知录韵三首
吴潜（宋代）

黑风吹海屑银涛，莫辨秦瑰与楚瑶。
煮水煎茶还我辈，灶烟文武火须调。
灵龟泉上
黄庭坚（宋代）

大灵寿日月，化石皖公陂。
偶无斧斤寻，不作宰上碑。
倾首若有谓，指泉来自西。
泉甘崖木老，坐啸欲忘归。
风流裴通直，商略从我嬉。
莳梅盈百科，洗石出岖奇。
更约聘石工，鑱我灵龟诗。
舅弟妙学古，亦复古须眉。
卿家北海公，笔法可等夷。
为我书斯文，要与斗牛垂。
董逃行
陆游（宋代）

汉末盗贼如牛毛，千戈万槊更相鏖。
两都宫殿摩云高，坐见霜露生蓬蒿。
渠魁赫赫起临洮，僵尸自照脐中膏。
危难继作如崩涛，王朝荒秽谁复薅？踰城散走坠空壕，扶老将幼山中号。
昔者群枉根株牢，众愤不能损秋毫；谁知此乱亦不遭，名虽放斥实遁逃。
平民踣死声嗷嗷，今兹受祸乃我曹！
浪淘沙
皇甫松（唐代）

蛮歌豆蔻北人愁，
浦雨杉风野艇秋。
浪起□□眠不得，
寒沙细细入江流。
舜举画棠梨练雀
程钜夫（元代）

霜晕棠梨脸，风梳练雀翎。含毫心欲醉，开卷眼还醒。
读虞山张竹泉丈补拙庐制义试帖
周馨桂（清代）

露盥蔷薇读不休，雄才似此渺无俦。骅骝出塞霜啼血，雕鹗盘无雪翮秋。

官职折名名亦好，文章憎命命真仇。年高健在称潜德，五福原来贵未收。
凤池吟·万丈巍台
吴文英（宋代）

万丈巍台，碧罘罳外，衮衮野马游尘。旧文书几阁，昏朝醉暮，覆雨翻云。忽变清明，紫垣敕使下星辰。经年事静，公门如水，帝甸阳春。
长安父老相语，几百年见此，独驾冰轮。又凤鸣黄幕，玉霄平溯，鹊锦新恩。画省中书，半红梅子荐盐新。归来晚，待赓吟、殿阁南薰。
宫词
王仲修（宋代）

雪消宫殿苑梅芳，晓漏耸迟下建章。
天气清寒当腊日，沈香甲煎赐诸房。
重题
白居易（唐代）

喜入山林初息影，厌趋朝市久劳生。
早年薄有烟霞志，岁晚深劳世俗情。
已许虎溪云里卧，不争龙尾道前行。
从兹耳界应清净，免见啾啾毁誉声。
长松树下小溪头，班鹿胎巾白布裘。
药圃茶园为产业，野麋林鹤是交游。
云生涧户衣裳润，岚隐山厨火烛幽。
最爱一泉新引得，清泠屈曲绕阶流。
日高睡足犹慵起，小阁重衾不怕寒。
遗爱寺钟欹枕听，香炉峰雪拨帘看。
匡庐便是逃名地，司马仍为送老官。
心泰身宁是归处，故乡何独在长安。
宦途自此心长别，世事从今口不言。
岂止形骸同土木，兼将寿夭任乾坤。
胸中壮气犹须遣，身外浮荣何足论。
还有一条遗恨事，高家门馆未酬恩。
和岩夫花字韵
彭汝砺（宋代）

幽亭隔世路，高阁见天涯。绿散林边叶，红生水上花。

人归越溪藕，僧进壑源茶。可念诗翁物，都归野叟家。
宿桐庐馆，同崔存度醉后作
白居易（唐代）

江海漂漂共旅游，一尊相劝散穷愁。

夜深醒后愁还在，雨滴梧桐山馆秋。
湘西飞来湖
释德洪（宋代）

武林散烟鬟，一峰螺髻孤。烟云有奇态，华木秋不枯。

理公何许来，望见辄轩渠。曰此灵鹫峰，何年来飞乎。

个中有白猿，为子抵掌呼。至今呼猿涧，飞波跳碎珠。

朅来楚国南，万山争走趋。精庐开横塘，清可照眉须。

高人家武林，致此从东吴。那知湘水西，乃有飞来湖。

连荡满秋色，小艇藏菰蒲。闲来倚危槛，对立鸥烱如。

我与湘峰色，俱堪入画图。
赐余复
宋光宗（宋代）

临轩策士岂徒然，嗣宋丕基务得贤。
尔吐忠言据素蕴，吾縻好爵副详延。
爱君忧国毋终怠，厚泽深仁赖广宣。
赐宴琼林修故事，腾心期待见诗篇。
端午词·御阁
晏殊（宋代）

五彩丝长系臂初，万年芳树影扶疏。
岂劳方士标神篆，自有真灵卫帝居。
贺新郎·露白天如洗
葛长庚（宋代）

露白天如洗。淡烟轻、疏林映带，远山横翠。对此情怀成甚也，云断小楼风细。独倚遍、画阑十二。花馆云窗成憔悴。听宾鸿、天外声嘹唳。但不过，闷而已。房栊深静难成寐。夜迢迢、银台绛蜡，伴人垂泪。巴得暂时朦胧地。还又匆匆惊起。漫自展、云间锦字。往後各收千张纸。念梦劳魂役空凝睇。终不负，骖鸾志。
清都观答幼遐
韦应物（唐代）

逍遥仙家子，日夕朝玉皇。兴高清露没，渴饮琼华浆。

解组一来款，披衣拂天香。粲然顾我笑，绿简发新章。

泠泠如玉音，馥馥若兰芳。浩意坐盈此，月华殊未央。

却念喧哗日，何由得清凉。疏松抗高殿，密竹阴长廊。

荣名等粪土，携手随风翔。
艾氏心远楼
陈旅（元代）

闻子临川上，高楼万里并。兴来时独立，心与目俱行。

野夕归鸿小，溪晴落木明。登临何日共，作赋写平生。
荐福寺红梅诗
谢应芳（元代）

红梅阁下红梅树，陵谷变时风拔去。尧峰老禅归故山，觅得孤根栽旧处。

年年春到花时节，一枝五出胭脂雪。春风笑面岁寒心，光尘混融风韵别。

老禅道服忘妍丑，品题假我扶犁手。黄州定慧海棠花，可与齐名传不朽。

月香水影象王宫，杂花世界将无同。几度拈花有人笑，吾将请问瞿昙翁。
公说再和并前十五篇辄复课六章用足前篇之阙
苏颂（宋代）

莫笑凡龟恋泽池，不蕲刳灼效前知。
亲逢日月光华旦，勉慕渊源浸渐师。
义切仰山勤景行，事迷当局戒贪棋。
衰迟犹窃君侯禄，深愧曹风伐辐诗。
答王尚书问履道池旧桥
白居易（唐代）

虹梁雁齿随年换，素板朱栏逐日修。但恨尚书能久别，

莫忘州守不频游。重移旧柱开中眼，乱种新花拥两头。

李郭小船何足问，待君乘过济川舟。
寄题罗池庙
郭祥正（宋代）

种柳江边不得归，殁将灵魄寓罗池。名参韩子犹为幸，党入王生最可悲。

帘卷瘴云灯断续，门荒秋雨菊离披。旱穰请祷年年事，瓦鼓巫歌奠一卮。
穷巷吟四章 其一
姚燮（清代）

筑墙墐门邻屋换，苍鼯白日隔篱窜。阴霪接霉气难熯，急涨冲泥没人骭。

鸡鹅日食不得半，啄尽麻根到葱苋。釜鱼十煮九不烂，灶婢蓬头愁湿炭。

童子饥缩面流汗，携箸先来坐尘案。漉盐菹笋与之饭，得饱何知有忧患，使我旁观袖手叹。
育王涵秋亭
戴栩（宋代）

流水山间只似秋，碧天无雨自飕飕。
寺童逻笋时敲竹，竹与水声相共幽。
有感
丘葵（宋代）

万古有条平坦路，东西南北甚分明。
世间多少惺惺汉，尽向荆榛裹面行。
渡吴城寄怀盛水宾昆季
杨方立（清代）

萧萧落叶点孤舟，彭蠡风涛日夜秋。细雨欲催双桨去，孤云遥寄一江愁。

虞翻憔悴余奇骨，苏季飘零有敝裘。传语剑山堂上客，海鸥吾已托悠悠。
蹇师嵩山图
苏辙（宋代）

峻极登高二十年，汝州回望一依然。
君行亦是高秋後，试觅神清古洞天。
艾轩先生侍郎挽词四首
林亦之（宋代）

菖蒲对客尚从容，明月红泉梦已空。
纵是千年有豪杰，六经人物只斯翁。
倚楼
郭祥正（宋代）

官闲何所之，倚楼纵远目。田畴耒耜出，高下春雨足。

人家有生意，慰我苦幽独。忆昨水沴馀，海气荡坤轴。

蛟龙坼川原，舟楫造溪谷。禾麻安更论，未能保骨肉。

有子杀为食，何以厚风俗。上赖天子圣，诏书勤抚育。

虽使发仓廪，饱岁实无畜。郡县徒仓黄，论丁具糟粥。

所救无几何，往往委沟渎。今兹气候正，逋民稍来复。

楚风重祠庙，才归竞巫祝。此物岂有灵，焉能助丰熟。

渺思济时策，慎择良宰牧。金缯斥诛求，教化行比屋。

祖宗德泽深，万岁长沐浴。题诗起高兴，飘然跨鸿鹄。
初冬近饮酒作
范成大（宋代）

天水边陲南接蜀，秦山翠照峨峨绿。世间岂有粪金牛，枉使五丁斧山玉。

罢侯置守自蜀始，监郡东来两成毂。至今芙蓉城上土，邦人犹记张仪筑。

偏方远僻坐井底，岂知东国穷锋镞。十月为正布时令，方验水行改周木。

南征北戍幸息肩，洒酒炰豚贺新属。祖龙妄意一至万，当道已闻神妪哭。

炎家天子起编户，政患嬴皇威令酷。急于恩纪缓文法，正岁尚犹传五六。

吾民久已作秦民，迄今十月犹遗俗。野人何暇论年代，但忆每逢多稼熟。

青裾女子翻茜袖，抽镰穫稻腰如束。三时勤苦一时好，自古有年非汝独。

七雄争战已遥远，万代兴亡真返复。洛诵徒劳口嗫嚅，不如屡把壶中醁。
浣溪沙（赋向伯恭芗林木犀二首）
蔡伸（宋代）

木似文犀感月华。寸根移种自仙家。春兰秋菊浪矜夸。

玉露初零秋夜永，幽香直入小窗纱。此时风月独输他。
魏博田兴尚书听嫂命不立非夫人诗
孟郊（唐代）

君子耽古礼，如馋鱼吞钩。昨闻敬嫂言，掣心东北流。

魏博田尚书，与礼相绸缪。善词闻天下，一日一再周。
句
沈焕（宋代）

为学未能识肩背，读书万卷空亡羊。
何季崇生日
曹勋（宋代）

庆阀当年侍从臣，传家今见石麒麟。
瑶觞初过菖蒲节，碧海聊观荔子春。
超逸绝尘髯政事，暑天汤饼魏簪绅。
祝公千百松筠寿，常对团团月色新。
雪后登代州城楼时虏犯岢岚三首
谢榛（明代）

都门飞羽书，冰雪走胡骑。
只见塞云愁，那知塞垣事。
失题十七首 其十六
张弼（明代）

鹤城西畔独凭高，忽接輶车下廓廖。萧散情怀陶靖节，幽深诗句楚离骚。

江山摇落秋逾静，鸿雁归来燕去遥。邂逅且𢬵今日醉，明朝回首隔云霄。
赠北平都指挥胡昭勇歌
刘崧（元代）

忆昔出使南海头，将军开府当雄州。楼船戈甲三千万，海波不动鱼龙愁。

越王台前东风起，我复乘潮上浈水。木绵花发照天红，正月莺啼榕树里。

将军宴客华筵开，碧幢画鼓声如雷。起倾荔浆酌椰斗，问我此别何时来。

明朝驱马还东去，长忆虎头相别处。清梦时随海月回，狂心远逐秋鸿度。

君从东归省墓田，阙下重逢心惘然。岂知移镇出海峤，握手乃在浑河边。

浑河十月冰如堵，白日飞沙暗椿莽。雪中千骑出居庸，手挽雕弓射彪虎。

君陪上将临边防，我握宪节凌清霜。看君骁勇有如此，安得揽辔同飞扬。

山后诸州数千里，拓地横行正未已。为君拟颂勒燕山，尽扫狼居报天子。
閒赋
许月卿（宋代）

老大天谙练，殷勤月往还。
岩峦有奇操，泉石亦清淡。
隔浦飞秋叶，开窗看夕山。
天心端正月，潭水夜深参。
和坚伯碧泉留题
胡寅（宋代）

欲濯冠缨尘垢侵，梁亭横占一源深。
碧纱演漾苍鱼色，黛白因依翠木阴。
疏沼岂惟三凤饮，买山初听一龙吟。
请君莫惜来游屡，耆旧风流尚可寻。
送相里郎中赴江西
独孤及（唐代）

君把一尺诏，南游济沧浪。受恩忘险艰，不道歧路长。

戎狄方构忘，休牛殊未遑。三秦千仓空，战卒如饿狼。

委输资外府，诹谋寄贤良。有才当陈力，安得遂翱翔。

岂不慎井赋，赋均人亦康。遥知轩车到，万室安耕桑。

火伏金气腾，昊天欲苍茫。寒蝉惨巴邓，秋色愁沅湘。

昨日携手西，于今芸再黄。欢娱讵几许，复向天一方。

蹢躅话世故，惆怅举离觞。共求数刻欢，戏谑君此堂。

今日把手笑，少时各他乡。身名同风波，聚散未易量。

曷月还朝天，及时开智囊。前期傥犹阔，加饭勉自强。
宝祐二年皇子冠二十首
佚名（隋代）

帝子惟贤，懋昭厥德。
跪冠于房，玄冠有特。
鼓钟喤喤，威行抑抑。
百灵既洽，祚我王国。
冬夜遣兴四首 其三
弘历（清代）

牙签取次拈，乙夜惬清忺。春意行行至，梅香日日添。

钟声来远寺，寒气避重帘。雪递明朝句，苍松振白髯。
村乐
黄敏求（宋代）

槿篱围里三间屋，棘堑周遭数亩山。
雨后课儿耕种了，茅簷晴曝一冬闲。
用前韵简单令
胡寅（宋代）

斑白欣逢子墨交，悬知琴化息榜敲。
不从冻竽窥侯喜，端向长松倚孟郊。
竄逐自甘藜不糁，太平还见苇方苞。
全牛妙割须君手，笑我铅刀似族疱。
归云领
陈岩（宋代）

飞云蔼蔼出从龙，遍为山村办岁丰。
雨到足时云自敛，有功及物不言功。
上京即事五首·其三
萨都剌（元代）

牛羊散漫落日下，野草生香乳酪甜。
卷地朔风沙似雪，家家行帐下毡帘。
赠瑕丘王少府
李白（唐代）

皎皎鸾凤姿，飘飘神仙气。
梅生亦何事，来作南昌尉。
清风佐鸣琴，寂寞道为贵。
一见过所闻，操持难与群。
毫挥鲁邑讼，目送瀛洲云。
我隐屠钓下，尔当玉石分。
无由接高论，空此仰清芬。
示禅者
释德洪（宋代）

庵内不知庵外事，坐看来者堕锋机。忽思良遂参麻谷，大类清平见翠微。

黄檗棒头宁有法，惠超言下便知非。意根欲立无存处，万象同时把手归。
卜算子·风露湿行云
张元干（宋代）

风露湿行云，沙水迷归艇。卧看明河月满空，斗挂苍山顶。
万古只青天，多事悲人境。起舞闻鸡酒未醒，潮落秋江冷。
远朝归 逸园赏梅，四姑以诗见寄，赋此答之
范贞仪（清代）

水绘馀春，有数朵、瑶台琼蕊。横钩秀月，清影绿窗云碎。

萧疏冷韵，犹带孤山风味。金闺里。任香沾绣幕，妆添眉翠。

怜伊无限柔情，倩青鸟慇勤，折来相寄。新诗玉润，谁赏谢庭风絮。

当年携手，记分韵、联题花底。今非矣。怀人想、雕阑闷倚。
谢冯亚惠鹤
魏野（宋代）

殷勤亲惠鹤，迢递自江濆。
情性浑如我。精神酷似君。
舞思同座看，唳想隔城闻。
从此添诗景，为题好共分。
酬赵隐君还予诗稿之作因来韵增至二十四用柳
孙岩（宋代）

度德宜滕长，论交堕鲁臯。
凄凉当岁晚，潇洒见时髦。
常恐诗无当，空知调欲高。
扶疏才社栎，变化岂胥涛。
阔略三冬学，增多一字褒。
大篇参往籙，异事诧吾曹。
昔嗜梁台选，仍耽郢士骚。
长歌落涧谷，中夜骇猿猱。
攻苦鹈濡翼，求朋鹿食蒿。
家无彦弘在，乡失吕温豪。
击拊当谁听，荒芜尚自薅。
英英善和柳，皎皎义熙陶。
步骤才难至，图回首屡搔。
较深搜石髓，血汗中取溪毛。
推激吾非党，讥诃物得逃。
辞连盘谷稼，想到武陵桃。
朝逮虞渊暗，宵几鹖旦嗷。
含愁全庾赋，寓乐间庄濠。
不谓尘明镜，何殊赠佩刀。
音书无雁往，时序迫蝉号。
稽向诸人远，周雷再世遭。
未应求善贾，孰不饮醇醪。
并席葭依玉，清言輠炙膏。
斯期方缅邈，北望寸心劳。
天池半云亭
释月涧（宋代）

脚头步步蹑云梯，到此须知恰半之。绝顶欲观天地阔，不妨款款策藤枝。
和仆射牛相公追感韦裴六相登庸皆四十馀…并见寄之作
刘禹锡（唐代）

坐镇清朝独殷然，闲征故事数前贤。用才同践钧衡地，

禀气终分大小年。威凤本池思泛泳，仙查旧路望回旋。

犹怜绮季深山里，唯有松风与石田。
秋日八蒲涧访栖壑上人闻白云警报兼示宗意
梁元柱（明代）

秋深霜气迥，乘兴过栖公。般若杯浮白，优婆树缀红。

孤峰时独赏，外道自群雄。共说西来意，谁知色是空。
终南进士行和李五峰题马麟画钟馗图
萨都剌（元代）

老日无光霹雳死，玉殿咻咻叫阴鬼。赤脚行天踏龙尾，偷得红阴出秋水。

终南进士发指冠，绿袍束带乌靴宽。赤口淋漓吞鬼肝，铜声剥剥秋风酸。

大鬼跳梁小鬼哭，猪龙饥嚼黄金屋。至今怒气犹未消，髯戟参差努双目。
挽邵夫人词
陈舜俞（宋代）

丹阳门第三朝贵，乐寿丝纶五色开。
有助清郎终盛誉，得怜诸子尽高才。
兰凋北畹香犹在，水向东溟逝不回。
原上送车无数目，日西风雨转徘徊。
别李峤得胜字
骆宾王（唐代）

芳尊徒自满，别恨转难胜。客似游江岸，人疑上灞陵。

寒更承夜永，凉景向秋澄。离心何以赠，自有玉壶冰。
冬日宴于庶子宅各赋一字得色
封行高（唐代）

夫君敬爱重，欢言情不极。雅引发清音，丽藻穷雕饰。

水结曲池冰，日暖平亭色。引满既杯倾，终之以弁侧。
次韵吴雅翁秋怀四首
黎廷瑞（宋代）

忆昔登王畿，花柳春烂烂。
芳年亲与朋，美酒夜复旦。
参差隔世路，荏苒岁华晏。
荒地芳草平，废殿湿萤暗。
念当吊陈迹，誓以铸门限。
仙人咏城郭，释子说梦幻。
宇宙几秋风，悠悠复何叹。
题卧屏十八花·姚黄
葛立方（宋代）

抗旌汾浦根移白，竖箔蓝关花染红。
欲识龙媒空万马，宫袍黄挟御炉风。
杜季明
郭昂（宋代）

白发刁搔五十馀，也随时宦觅新除。功名未了床头剑，活计空存架上书。

虫臂敢劳私造化，獐头深愧强趑趄。春风但假吹嘘力，早趁花期到敝庐。
寄英上人
元好问（金朝）

世事都销酒半醺，已将度外置纷纭。
乍贤乍佞谁为我，同病同忧只有君。
白首共伤千里别，青山真得几时分。
相思后夜并州月，却为汤休赋碧云。
翠鸟诗
蔡邕（两汉）

庭陬有若榴。
绿叶含丹荣。
翠鸟时来集。
振翼修形容。
回顾生碧色。
动摇扬缥青。
幸脱虞人机。
得亲君子庭。
驯心托君素。
雌雄保百龄。
留侯祠
王泽宏（清代）

谷城山下草离离，追忆高风系所思。漫道留侯如女子，每看楚帝只婴儿。

报韩志切逢黄石，翼汉功成赖紫芝。身退拂衣还辟谷，神仙原是帝王师。
赠密直张谏议
王禹偁（宋代）

先皇忧蜀辍枢臣，独冒兵戈出剑门。
万里辞家堪下泪，四年归剑似还魂。
弟兄齿序元投分，儿女情亲又结婚。
且喜相逢开口笑，甘陈功业不须论。
未腊已见四白偶得数语呈子寿且述挽留之意
吴芾（宋代）

人言三白兆丰年，四白欣逢向腊前。细糁芦花初着地，乱飘柳腊忽漫天。

雅宜领客登台上，正欲开尊向酒边。乐岁幸君同赋咏，若为归棹遽翩然。
赠淮阳中丞王公子虞入户部六绝 其四
王世贞（明代）

维阳佳丽古时名，桐柏江清到底清。赠取中丞压载石，莫教青雀避风尘。
寄太素
韩维（宋代）

雪竹风松绝点尘，邪阴消尽火成轮。
时人不识先生意，唤作人间无事翁。
以近诗寄丘运使
赵蕃（宋代）

古货自难买，良工徒苦心。
谁能明致力，于此是知音。
门第成乖隔，江湖阻滞淫。
寄书因有使，还得附微吟。
洞仙歌
晁补之（宋代）

温江异果，惟有泥山贵。驿送江南数千里。半含霜，轻噀雾，曾怯吴姬，亲赠我，绿橘黄柑怎比。

双亲云水外，游子空怀，惆怅无人可归遗。报周郎、须念我，物少情多，春酒醉，独胜甜桃醋李。况灯火楼台近无宵，似不减年时，袖中香味。
绝句三首
刘克庄（宋代）

潘郎鬓岂春能绿，东野肩非雪亦寒。
世外那无仙可学，人间惟有老难瞒。
摸鱼儿·偕江孝涛同年隆中谒武侯祠，次前韵
吴庆焘（清代）

指高冈、古怀枨触，霜华催到寒信。伏龙隐处俱陈迹，莫怪心灰信寸。

搔首问。公底事、三分信统偏无分。英雄气尽。剩故宅留铭，沧桑不改，梁父动吟兴。

寻碑客，别有高情远韵。题名欲遍荒井。乌砖雀瓦都苓落，遗像不随齑粉。

炎运冷。犹相见、纶巾羽扇堂堂阵。行藏没准。怅信去名山，斜阳野寺，风物忒凄紧。
西江月·早岁轻衫短帽
佚名（宋代）

早岁轻衫短帽。中间圆顶方袍。忽然天赐降宸毫。接引私心入道。可谓一身三教。如今且得逍遥。擎拳稽首拜云霄。有分长生不老。
竹下把酒
黄庭坚（宋代）

竹下倾春酒，愁阴为我开。
不知临水语，更得几回来。
腊月殊有春意二首 其一
张耒（宋代）

一夜长风无片云，晓来风动似初春。应知春近催桃李，更有轻寒不著人。
钓龙台怀古
郑阎（明代）

无诸宫殿粤江隈，千古登临怆不回。逐鹿已成今日梦，钓龙空有旧时台。

潭云片片将秋落，山色苍苍拂曙开。世事升沈何足问，且乘清兴共衔杯。
送岐州源长史归（同在崔常侍幕中，时常侍已殁）
王维（唐代）

握手一相送，心悲安可论。秋风正萧索，客散孟尝门。

故驿通槐里，长亭下槿原。征西旧旌节，从此向河源。
筑室种树
刘敞（宋代）

抚剑欲远适，舍旃辄复息。四海广大身正孤，东西南北颇同役。

筑室种树反开门，闾里小人哀王孙。丈夫委顺故在俗，馀事悠悠何足论。
鹿角镇
元稹（唐代）

去年湖水满，此地覆行舟。万怪吹高浪，千人死乱流。
谁能问帝子，何事宠阳侯。渐恐鲸鲵大，波涛及九州。
满江红（星赵晋臣敷文）
辛弃疾（宋代）

老子平生，原自有、金盘华屋。还又要、万间寒士，眼前突兀。一舸归来轻叶，两翁相对清如鹄。道如今、吾亦爱吾庐，多松菊。

人道是，荒年谷。还又似，丰年玉。甚等闲却为，鲈鱼归速。野鹤溪边留杖屦，行人墙外听丝竹。问近来、风月几遍诗，三千轴。
偈三十五首 其七
释祖珍（宋代）

十五日已前，藏身处没踪迹。十五日已后，没踪迹处莫藏身。

正当十五日，布袋头开，全身显露。不怜鹅护雪，且喜蜡入冰。
梁溪八咏 其五 舫斋
李纲（宋代）

画舫临流四面通，绿窗面面有清风。年来始会虚舟意，正在江湖波浪中。
秭归醉中怀都下诸公示坐客
陆游（宋代）

长谣为子说天涯，四座听歌且勿哗。
蛮俗杀人供鬼祭，败舟触石委江沙。
此身长是沧浪客，何日能为饱暖家？坐忆故人空有梦，尺书不敢到京华。
书刘定夫诗轴
陆九渊（宋代）

人生不更涉，何由知险艰。
观君一巨轴，奚啻百庐山。
华封仙榻
林震（宋代）

骑鹤仙翁去不还，空留禅榻隐重关。九天人在虚无里，三祝声重杳霭间。

月冷霓裳窥树色，岚深蜗篆集苔斑。坐临磐石耽清赏，耕凿何须更买山。
效陆士衡百年歌十首 其四
黄省曾（明代）

四十时，履方砥节名誉扬。二府九列共翱翔，龙楼佳宴飞玉觞。

归来意气何洋洋，艳妻爱子牵锦裳。高堂朱户奈乐何，高堂朱户柰乐何。
五綵结同心 生辰曲
王策（清代）

瓜裁冷月，李浴寒金，碧帘高捲薰风。正葡萄绿涨，芳塘暖、同心菡萏初红。

彩丝绣佛深深拜，湘裙展、瘦影玲珑。香台畔、锦幡新上，小名亲写当中。

回眸嫣然一笑，喜镜前花貌，长似春浓。只惜因循，青衫翠袖，年年憔悴偏同。

茂陵幸少黄金聘，甘相守、鬓影临邛。休空把、白头先赋，香腮愁老芙蓉。
雨后
舒邦佐（宋代）

积雨洗残暑，翛然窗户凉。
蝇蚊不须驱，时至自退藏。
琤然一叶下，梧桐陨秋黄。
仰视天宇阔，宾鸿初南翔。
儿时亲灯火，二尺便宜光。
咀嚼复吟哦，惟恐更漏忙。
老来病如缚，空对书满箱。
短檠置床头，犹渴不能浆。
人生舍此乐，百年谩风狂。
题梅仙观
吕防（宋代）

尝读子真传，掩卷屡长叹。如何忠正资，适在元成间。

危言论时政，条畅穷根源。直节破奸胆，愤气冲儒冠。

上书辄报罢，九九惭齐桓。是时公卿辈，曾不为厚颜。

雄文灿方册，至今日星攒。深机识祸福，拂衣九江干。

一朝弃妻子，变姓抱吴关。位卑而言高，自古为尤难。

斯人能保身，出处何其艰。繄子偶得邑，驾言谒仙坛。

坛侧千丈松，凛凛清风还。寿春下新诏，高蹈翠琰刊。

壁间罗隐记，中理极可观。当年康乐公，游览遍名山。

云何此佳迹，未被金石言。真人久怅望，伫看西飞鸾。
观诸少移瑞香花诗皆属意不浅次转字韵戏之
李彭（宋代）

托讽本寓辞，语亦要流转。歘观移花作，老眼顿忘倦。

勿矜风露姿，未入麒麟殿。行将顾眄称，深衷自兹见。
岸侧桑叶初碧
玄烨（清代）

夹岸青青绕御舟，浓桑初茁满村讴。省方遍问蚕家苦，春雨连绵尽日忧。
清平乐
黄机（宋代）

风韶烟腻。春事三之二。说与人生行乐耳。富贵古来如此。

西园已有心期。姚黄魏紫开时。纤指金荷潋滟，香唇银竹参差。